Eva Smith
Eva Smith er en dansk jurist. Hun er datter af Hans Hækkerup. Eva Smith blev cand.jur. i 1974 og dr.jur. i 1986 med disputatsen Vidnebeviset — en vurdering af afhøringsmetoder og vidneforklaringer. I 1985 blev hun lektor på Københavns Universitet, og i 1990 blev hun Danmarks første kvindelige professor i retsvidenskab (samme sted), et job hun bestred til slutningen af 2013. Derudover var hun konstitueret dommer i Østre Landsret 1992-1993.
Eva Smith er en flittig samfundsdebattør, bl.a. vedr. retssikkerheden i Danmark. Hun har desuden deltaget i arbejde i Strafferetsplejeudvalget og Retsplejerådet. Endvidere har hun været bestyrelsesformand for Københavns Retshjælp, og hun var formand for Det Kriminalpræventive Råd 1996-2012 samt regensprovst 1998-2005. I 2005 blev hun udnævnt til æresdoktor ved Lunds universitet i Sverige.
Eva Smith er forfatter til bl.a. Civilproces — Grundlæggende regler og principper (1988), Straffeproces — Grundlæggende regler og principper (1989) og Kriminalitet og retfærdighed (2012). Derudover har hun under sit ægteskabelige navn, Eva Asmussen, udgivet tre børnebøger, fx I et fremmed land (1988). Endvidere er hun forfatter til artikler i Den Store Danske Encyklopædi.